《河浑浑》
明代·顾清

河浑浑，发昆崙，奔驰万里出龙门。出龙门，齧金堤，汎瓠子。

鱼鼋蛟鼍，乘时奋起。城郭坏，丘陵颓，汉帝沉，玉马劳歌入云哀。

河浑浑，洵神灵。我皇龙飞初，泥沙潜伏波镜澄。皇钦事，禋孔精。

胡为乎一日骋雄悍，违天经。奔腾荡潏，岸坼堤倾。

使行者不得遂，居者不得宁，园庐漂溺鱼鳖横。河浑浑，下民咨。

神禹上天去，贾尉来何时。三年青兖民亦疲，土牛楗石将恐非。

河浑浑，侧身南望劳我思。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。